সত্যিই দুর্ভাগ্য ইমরুল কায়েসের। ইনজুরির কারণে নিউজিল্যান্ডের বিপক্ষে শেষ টেস্টটি খেলতে পারেননি। এতেই শঙ্কা জেগে উঠে ভারতের বিপক্ষে তার খেলা নিয়ে। অনুশীলনে নিজেকে ফিট প্রমাণ করায় শেষ পর্যন্ত চূড়ান্ত স্কোয়াডে সুযোগ পান। ভারতের মাটিতে বাংলাদেশের প্রথম টেস্ট— কার না স্বপ্ন থাকে ম্যাচ খেলার। কিন্তু অভাগা ইমরুলকে ভারতে গিয়ে ঢাকায় ফিরে আসতে হচ্ছে। কারণ প্রস্তুতি ম্যাচে আবার তিনি গুরুতর আঘাত পান।গতকাল ফিল্ডিংয়ের সময় আগের জায়গায় ব্যথা পান। ইমরুল যে হায়দরাবাত টেস্ট খেলতে পারবেন না তা নিশ্চিত করেছেন বিসিবি সভাপতি নাজমুল হাসান পাপন। তার জায়গায় খেলবেন মোসাদ্দেক। ইমরুলের মতো নির্ভরযোগ্য ব্যাটসম্যানের না খেলাটা বড় দুঃসংবাদ। এখন তামিমের সঙ্গে সৌম্য ওপেন করতে পারেন। টেস্টে বাংলাদেশকে যোগ্য প্রতিপক্ষ মনে করছে ভারত। কিন্তু দুদিনের প্রস্তুতি ম্যাচে ব্যাটে-বলে বাংলাদেশ যে পারফরম্যান্স প্রদর্শন করল তাতে ভয় হচ্ছে হায়দরাবাদে মুশফিকরা ঠিকমতো দাঁড়াতে পারবেন কিনা। কেননা ভারতের এ দলের বিপক্ষে দুদিনের প্রস্তুতি ম্যাচে প্রথমে ব্যাট করতে নেমে বাংলাদেশ ৮ উইকেটে সংগ্রহ করেছিল ২২৪ রান। মুশফিক ও সৌম্য হাফ সেঞ্চুরি করলেও বাকি ব্যাটসম্যানরা সুবিধা করতে পারেননি।